शराब दुकान के लिए नियमों को ताक पर रख आठ दिनों में फाइनल कर दी जमीन
भास्कर न्यूज | जांजगीर- चांपा
शहर में कांजी हाउस, रैन बसेरा, एसएलएमआर सेंटर, स्लाटर हाउस ऐसे प्रोजेक्ट है जिसके लिए नगरपालिका के अधिकारी को जमीन नहीं मिल रही है, जमीन की तलाशी और उसकी औपचारिकता में ही साल भर से अधिक समय लग गया। वहीं शराब दुकान बनाने के लिए सारे नियम-कायदे दरकिनार कर दिए गए। चंद दिनों में न सिर्फ जमीन मिली गई बल्कि भवन आकार भी लेने लगा है।
शराब दुकान के लिए अतिक्रमण हटाकर बिल्डिंग बनाई जा रही है। शहर में मिशन क्लीन सिटी के तहत चार वार्डों में एसएलएमआर सेंटर प्रस्तावित हैं। कांजी हाउस के लिए जगह नहीं मिल रही है। रैन बसेरा बनाने के लिए साल भर पहले टेंडर हो चुका है, लेकिन जगह नहीं मिल पाई है। नगर के मीट, मछली बाजार को शहर से बाहर ले जाने का प्रोजेक्ट दो साल से अधर में लटका है। महत्वपूर्ण प्रोजेक्टों पर लंबे समय से काम चल रहा है, लेकिन स्थल चयन और जमीन नहीं मिल पाने से ये प्रोजेक्ट अभी शुरू नहीं हो पाए हैं। लेकिन शहर में शराब दुकान बनाने के लिए अधिकारियों ने 2 हफ्ते में ही जमीन चिन्हित कर सारी प्रक्रिया पूरी कर ली और एक दुकान बनना भी शुरू हो गया है। इसके लिए केरा रोड में माइनर नहर के पास लगी सरकारी जमीन से अतिक्रमण भी हटा लिया गया। यहां अंग्रेजी शराब दुकान खुलेगी। जिसके भवन के लिए नींव खुदाई के बाद बीम का काम चल रहा है। ठेकेदार को 40 दिन में निर्माण पूरा करके देना है। हालांकि इन सबके पीछे अधिकारी शासन के आदेश एवं आबकारी विभाग से मिलने वाले राजस्व को कारण बता रहे हैं। अप्रैल से पहले शहर में एनएच पर संचालित शराब दुकानों को दूसरी जगह पर शिफ्ट करना है। काम नहीं हुआ तो हाईकोर्ट के आदेश के अनुसार इन दुकानों को बंद रखना होगा और शासन को नुकसान होगा। इसलिए अधिकारी भी दबाव में आकर इस काम को पहली प्राथमिकता के साथ कर रहे हैं।
एसएलआरएम सेंटर के लिए नपा को जमीन आबंटित हो गई है। शीघ्र ही वर्क आर्डर जारी कर दिया जाएगा। स्लाटर हाउस के साथ थोक एवं डेली सब्जी मार्केट को शांति नगर में सुव्यवस्थित तरीके से सेटल कराया जाएगा। वहीं रैन बसेरा, कांजी हाउस के लिए जमीन तलाश की जा रही है। \\\'\\\' दिनेश कोसरिया, सीएमओ, नपा जांजगीर-नैला
इधर विरोध, उधर निर्माण कार्य जारी
केरा रोड में शराब दुकान के लिए प्रस्तावित स्थल का न सिर्फ वार्ड के लोगों ने बल्कि भाजपा के नगरपालिकाध्यक्ष ने भी विरोध किया था। इसके लिए बकायदा नागरिकों का प्रतिनिधि मंडल भी कलेक्टर से मिला। इसके बाद भी वहां पर शराब दुकान का निर्माण कार्य प्रारंभ हो गया है।
ठेके के लिए टेंडर भी नहीं कराया
शहर में किसी भी सरकारी विभाग द्वारा निर्माण कार्य कराया जाता है तो उसके लिए टेंडर आदि की प्रक्रिया होती है, लेकिन इस दुकान के लिए बिना प्रक्रिया के ठेका देकर दुकान निर्माण का काम प्रारंभ कर दिया गया है।
इन प्रोजेक्ट के लिए महीनों से सालों का समय
राज्य सरकार ने करीब साल भर पहले जिला मुख्यालय में रैन बसेरा खोलने की घोषणा की थी। शासन ने इसके लिए करीब 49 लाख रुपए की राशि भी स्वीकृत कर दिया है परंतु जिला मुख्यालय में जमीन आवंटन के अभाव में आज तक रैन बसेरा का निर्माण शुरू नहीं हो सका है। मिशन क्लीन सिटी योजना के तहत सॉलिड एंड लिक्विड रिसोर्स मैनेजमेंट सेंटर बनाया जाना है। नगर पालिका परिषद जांजगीर नैला को भी कचरा मुक्त शहर बनाना है। इसके लिए पालिका प्रशासन द्वारा 50 लाख की कार्य योजना बनाई गई है। शहर के वार्ड क्रमांक 1, वार्ड क्रमांक 4, वार्ड क्रमांक 8 और वार्ड क्रमांक 25 में जगह का चिह्नांकन करने के बाद उस जमीन को हस्तांतरण करने के लिए पालिका द्वारा तहसील दफ्तर में फाइल भेजी गई थी। पालिका ने 1 रुपए स्केवयर फीट से चालान भी पटा दिया है। इस सेंटर को प्रारंभ करना तो दूर जमीन भी आवंटित नहीं हो पाई है। इसी तरह कांजी हाउस बनाने के लिए नपा को सालों बाद भी शहर में जमीन ही नहीं मिल पा रही है। वहीं दूसरी ओर स्लाटर हाउस के प्रस्ताव को भी हरी झंडी का इंतजार है।
ठेकेदार को 40 दिन में निर्माण कार्य पूरा करके देना है हैंडओवर
केरा रोड में नहर किनारे बनाई जा रही शराब दुकान
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva